GoGo

Daniel Sebastián Štrauch (* 24. september 1996, Bratislava, Slovensko), známy aj pod pseudonymom GoGo, je slovenský youtuber, vloger a režisér. Preslávil ho najmä kanál Gogomantv na YouTube. Jeho hlavný kanál je prvým najodoberanejším v českej časti YouTube, najodoberanejší YouTuber na Slovensku a je jedným z najsledovanejších kanálov v českej a slovenskej časti YouTube. Bol jedným z prvých slovenských youtuberov a v súčasnosti je pokladaný za najznámejšieho slovenského youtubera.  V roku 2013 sa umiestnil na 4. mieste vo vyhľadávaní na Youtube na slovenskom internete. 20. novembra 2015 vydal svoju vlastnú knihu GoGo chalan z internetu, v ktorej opisuje svoj život youtubera. Teraz má okolo 1000 zverejnených videí. Pri príležitosti dosiahnutia 1 milióna odberateľov na jeho kanále GoGoManTV, vydal 29. novembra 2015 videoklip MŸSLI, ktorý má dnes viac než trinásť miliónov zhliadnutí. 21. októbra 2017 vydal GoGo spolu s Celeste Buckingham skladbu s videoklipom menom Jacuzi, s cieľom vytesniť negativitu zo života bežných ľudí. V roku 2023 si zahral v populárnom filme Invalid.

Mladosť a štúdium 
Narodil sa v Bratislave.Vo svojich šiestich rokoch sa s rodinou presťahoval do rodinného domu v bratislavskej mestskej časti Rusovce.  Tiež navštevoval cirkevnú základnú školu Spojenú Školu sv. Rodiny.  V štúdiu pokračoval na gymnáziu, z ktorého po štyroch rokoch prestúpil na Súkromnú strednú umeleckú školu animovanej tvorby v Bratislave, na ktorej študoval fotografiu. Zmaturoval v roku 2015.

Tvorba 
Inšpirovaný zahraničnými youtubermi napríklad tobuscus, 11. júla 2010 založil jeden z prvých kanálov v slovenčine na YouTube. Svoje prvé video zverejnil 30. decembra 2011. Po vytváraní videí v žánri let's play (komentovanie vlastného hrania videohier), kde začínal so sandboxovou videohrou Minecraft, sa začal venovať aj vlogovaniu (vytváranie video blogov), kvôli ktorému 23. mája 2012 založil kanál GoGoEXTRA. 

Jeho najstarší a hlavný kanál GoGoManTV (1,81 milióna odberateľov k 10.6. 2020) je druhým najodberanejším kanálom zaregistrovaným v českej časti YouTube (prvým je kanál ViralBrothers, ktorých súčasná produkcia je však v angličtine) a najodberanejším kanálom vysielaným v slovenčine. Jeho kanál GoGoEnglishTV, na ktorom uverejňoval videá v angličtine, je neaktívny (posledné video bolo nahrané 3. novembra 2013).

Na pozvanie Andreja Krausa zahral improvizovanú zložku v epizóde seriálu Panelák z 23. októbra 2014 (epizóda 1214). V júni 2015 sa zúčastnil 1. ročníka českého festivalu Utubering (v sekcii gaming), na ktorom mu bola udelená Cena pre najlepšieho youtubera (jedna z troch kategórií).

Režíroval videoklip k piesni Do Everything od DJ Mairee.aj videoklip k piesni Kontrafakt - INSTAGRAM od Kontrafaktu.

Referencie

Iné projekty

Externé odkazy 
 Kanál GoGoManTV
 Kanál GoGoEXTRA
 Kanál GoGoEnglishTV (po anglicky)
 GoGoManTV v programe „Fokus Václava Moravce“
 Jeden deň človeka, ktorého sleduje milión ľudí

Slovenskí youtuberi
Osobnosti z Bratislavy